I. Farkas, poslanec: (2006-12-05):
V tomto návrhu vlastne ide o nepriamu novelu zákona o cenných papieroch. Vládne strany, ale najmä strana SMER – sociálna demokracia a osobne pán predseda Fico v minulom predchádzajúcom volebnom období veľmi tvrdo kritizoval, napádal postup bývalej vládnej koalície. Práve preto, že vo viacerých prípadoch aj v minulosti bol takýto precedens, že vlastne cez iný zákon sa neprenovelizoval ten zákon, kde bol ten záujem zjavný. Aj v tomto prípade ide o takýto postup, a preto dovoľte, aby som toto nejakým spôsobom kritizoval. Vláda definovala v programovom vyhlásení vlády svoju pozíciu ako obhajkyňu širokých más, profiluje sa ako prosociálna vláda, ktorá má záujem vybudovať sociálne orientovanú trhovú ekonomiku. Má za ambíciu hájiť záujem širokých más, hájiť záujem priemerného občana Slovenskej republiky. Táto deklarácia je zjavná, súčasne vládna koalícia viackrát napadla bývalú vládnu koalíciu, že viedla nesociálnu politiku, že hájila záujem úzkej vrstvy majetných ľudí. Pritom sa naskytla otázka, o čom je práve táto skrytá, nepriama novela zákona o cenných papieroch. Ide o právo výkupu alebo  squeez out a vlastne toto znamená vytesnenie drobných akcionárov majoritným akcionárom. Novela zákona o cenných papieroch, ktorá tento právny nástroj na Slovensku zavádza, by mala platiť od januára. Podľa pripravovanej právnej úpravy navrhovateľ, ktorý po prijatí ponuky získal akcie so súhrnnou menovitou hodnotou najmenej 10,5 % základného imania cieľovej spoločnosti a zároveň v tejto ponuke nadobudol alebo sa zmluvne zaviazal nadobudnúť najmenej 95 % hlasovacích práv, môže požiadať majiteľov zostávajúcich akcií, aby mu ich predali. Toto neplatí, ak ponuka na prevzatie bola čiastočná alebo podmienená. Ako v prípade mnohých iných zákonov, aj teraz sa Slovensko zaviazalo prevziať legislatívu Európskej únie. Konkrétne ide o smernicu Európskeho parlamentu a Rady z roku 2004 o ponukách na prevzatie. Podľa pôvodných plánov bývalej vlády mala novela platiť od mája tohto roka. Účelom inštitútu práv a výkupu je reagovať na prípady, keď v akciovej spoločnosti dôjde k takej zmene pomerov, pri ktorej sa pôvodne rozptýlená akcionárska štruktúra zmení na koncentrovanú. Sústredením podstatnej časti podielov v rukách majoritného akcionára dochádza k strate funkčnosti vnútorných mechanizmov akciovej spoločnosti. Nutnosť zvolávania valného zhromaždenia, informačnej povinnosti a iné požiadavky kladené zákonom sa pre efektívne fungovanie spoločnosti stávajú nefunkčnou záťažou, ktorá môže v konečnom dôsledku viesť k stratám týkajúcich sa všetkých akcionárov bez rozdielu. Toto sú oficiálne dôvody, ale dovoľte, aby som ja tieto dôvody doplnil o subjektívny názor. Ide o vyvlastnenie akcií minoritných akcionárov v tomto prípade. Ide teda o vytesnenie drobných akcionárov, o vytesnenie desaťtisícov občanov Slovenskej republiky. Ide o vytesnenie rádových občanov z rozhodovacieho procesu. Ide o hazard s dôverou drobných investorov, pritom práve drobní akcionári tvoria značnú časť portfólia akcionárov a štruktúry akcionárov na Slovensku. Preto ja osobne nemôžem podporiť tento zákon a myslím si, že môžem hovoriť aj za poslanecký klub SMK – MKP v tomto duchu. A dovoľte ešte pár poznámok, aby som k tomu dodal. Napríklad trh cenných papierov nefunguje na žiadanej úrovni na Slovensku. Nie je možné hazardovať preto s dôverou drobných akcionárov. Veľká časť obyvateľstva volí namiesto finančného trhu kapitálový trh. Zrejme kvôli tomu, že nemajú dôveru  k finančnému trhu. Čo sa týka obchodovania na burze, tak cena nemá rozhodujúci vplyv na obchod s cennými papiermi, s akciami  na tento obchod, na uzatváranie obchodov. Preto ak niekto chce kúpiť akcie, ja navrhujem, aby tam bola určujúcim faktorom vlastne cena akcií a nie, aby na základe tejto novely jeden akcionár, síce väčšinový, mohol nanútiť  svoj záujem tomu drobnému akcionárovi. Ďakujem pekne za pozornosť a myslím si, že tieto úvahy sú na povšimnutie. Ďakujem pekne.